Rådets udtalelse

af 8. maj 2000

om Østrigs opdaterede stabilitetsprogram, for perioden 2000-2003

(2000/C 162/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 8. maj 2000 undersøgte Rådet Østrigs opdaterede stabilitetsprogram, der dækker perioden 2000-2003. Rådet noterer med tilfredshed, at den nye østrigske regering var i stand til, trods den forholdsvis korte tid, den havde til rådighed, at fremlægge et opdateret program, der bygger på budgetudkastet for 2000 og indeholder detaljerede oplysninger om den forventede udvikling i de makroøkonomiske og budgetmæssige aggregater frem til programmets udløb. Rådet glæder sig over, at det oprindelige stabilitetsprograms underskudsmål blev nået i 1998 og 1999. Væksten lå imidlertid over trendvæksten i perioden 1998-99, skønt den var en anelse lavere end forventet i det oprindelige stabilitetsprogram. Rådet beklager derfor, at der ikke blev gjort større fremskridt med budgetkonsolideringen i denne periode. Rådet noterer endvidere, at gældskvoten, der stadig ligger over 60 %-referenceværdien, steg i 1999.

Ifølge det opdaterede program forventes det offentlige budgetunderskud at falde fra 2,0 % af BNP i 1999 til 1,3 % af BNP i 2003, mens bruttogældskvoten forventes at falde fra 64,9 % til 61,2 % af BNP i samme periode. Disse fremskrivninger bygger på et makroøkonomisk scenario, der forudser, at output-væksten gradvist vil falde fra det nuværende cykliske højdepunkt på 2,8 % til 1,9 % i 2003 svarende til en årlig gennemsnitsvækst på 2,5 %, hvilket er en anelse over trenden. I betragtning af de gode udbuds- og efterspørgsforhold, der kendetegner den østrigske økonomi på nuværende tidspunkt, og det gunstige økonomiske klima i udlandet mener Rådet, at disse vækstudsigter er realistiske, og at der som angivet i programmet ikke er fare for inflationspres.

Rådet noterer, at den nye østrigske regering har fastholdt det oprindelige programs mål for den offentlige saldo frem til 2002. Rådet beklager imidlertid, at målsætningen om at overholde 60 %-referenceværdien for den samlede bruttogæld er blevet udskudt i tre år og først forventes opfyldt i 2005. Rådet erindrer om, at det i sin udtalelse om det oprindelige program(2) anbefalede en mere ambitiøs konsolidering af de offentlige finanser. Rådet erkender, at budgetkonsolideringen er blevet mere krævende som følge af den forrige regerings beslutning om at gennemføre en omfattende reform af indkomstbeskatningen og familieydelserne med virkning fra 2000. Rådet bemærker imidlertid, at der ifølge det opdaterede program i høj grad vil blive grebet til éngangsforanstaltninger i hvert af programårene for at dække omkostningerne til denne reform. Rådet understreger, at den fornødne varige nedbringelse af det offentlige underskud ikke kan tilvejebringes ved hjælp af sådanne foranstaltninger. Ses der bort fra disse foranstaltninger, mener Rådet desuden, at det opdaterede stabilitetsprograms mål for det offentlige underskud på mellemlang sigt ikke er helt på linje med kravene i stabilitets- og vækstpagten, da det ikke giver en tilstrækkelig sikkerhedsmargen til at hindre underskuddet i at overskride referenceværdien på 3 % af BNP i tilfælde af et konjunkturtilbageslag.

Rådet henstiller derfor til den østrigske regering, at den sænker underskudsmålene i forbindelse med den næste opdatering af programmet. Hvad angår gældskvoten, opfordrer Rådet desuden den østrigske regering til at vende tilbage til den oprindelige plan om at overholde referenceværdien på 60 % af BNP senest i 2002. For at forberede denne udvikling bør den østrigske regering tilstræbe et bedre resultat end planlagt for underskuddet i 2000, navnlig hvis væksten skulle blive større end forventet. Det henstilles, at der på alle administrative niveauer tilstræbes et bedre budgetresultat end planlagt. Budgettet for 2001 kræver særlig opmærksomhed. Det vil ikke mindst være nødvendigt at erstatte de éngangsforanstaltninger på indtægtssiden, som i så høj grad betinger opfyldelsen af underskudsmålene, med permanente udgiftsbesparende foranstaltninger fra og med 2001. Rådet noterer sig i denne forbindelse, at Eurostat stadig overvejer den statistiske behandling af salg af fast ejendom. Desuden er det vigtigt, at nye udgifter eller indtægtstab, inklusive dem, der ifølge programmet forventes i 2001 og årene derefter, ledsages af besparelser på andre områder.

Rådet er af den opfattelse, at det for at opfylde målsætningen om en holdbar konsolidering af de offentlige finanser er afgørende at få gennemført vidtrækkende strukturelle reformer, således som skitseret i programmet. I særdeleshed bør der gøres en beslutsom indsats for at gennemføre reformer inden for den offentlige sektor og inden for områderne overførselsindkomster og sociale ydelser. Endvidere bør der inden for rammerne af de kommende forhandlinger om den finansielle udligningsordning mellem forbundsregeringen og regionerne gøres bestræbelser på at justere beskatnings- og udgiftsbeføjelserne.

Rådet hilser de planlagte strukturreformforanstaltninger, der er skitseret i programmet, velkommen, da de vil være nøglen til den påkrævede forbedring af den måde, hvorpå varemarkedet og arbejdsmarkedet fungerer. Disse reformer går generelt i den rigtige retning og er i overensstemmelse med de overordnede retningslinjer for medlemsstaternes og Fællesskabets økonomiske politikker. Rådet opmuntrer den østrigske regering til at gennemføre reformerne med beslutsomhed.

(1) EFT L 209 af 2.8.1997, s. 1.

(2) EFT C 42 af 17.2.1999, s. 5.